Întrebată dacă s-a gândit cât va sta acasă după ce va naşte, Alina Gorghiu a declarat: ”Nu m-am gândit şi vă mărturisesc că nu cred că voi sta în concediu”.

Copreşedintele PNL a mai spus că, după adoptarea legii, Guvernul va găsi în mod sigur surse pentru finanţarea acestor măsuri.

”Foarte mulţi colegi au identificat sursa de finanţare, au spus că există acest excedent publicat de Ministerul de Finanţe (...) Dacă există voinţă parlamentară şi dialog cu factorul guvernamental, se va găsi pentru că impactul nu este atât de mare precum se sperie unii sau alţii. Cu puţină atenţie, efort şi dedicare pentru cauza demografiei din România, Guvernul va face un efort şi va găsi sursa de finanţare”, a mai precizat Alina Gorghiu, citată de news.ro.

Alina Gorghiu va naşte un băieţel la sfârşitul lunii mai.

Plenul Camerei Deputaţilor a adoptat, miercuri, în calitate de for decizional, legea prin care indemnizaţia de creştere a copilului va fi de 85% din veniturile părintelui şi se va acorda pentru o perioadă de doi ani, fără niciun plafon.